CELEX: 32013D0801
Language: el
Date: 2013-12-23 00:00:00
Title: 2013/801/ΕΕ: Εκτελεστική απόφαση της Επιτροπής, της 23ης Δεκεμβρίου 2013 , για την ίδρυση του Εκτελεστικού Οργανισμού Καινοτομίας και Δικτύων και για την κατάργηση της απόφασης 2007/60/ΕΚ όπως τροποποιήθηκε με την Απόφαση 2008/593/ΕΚ

24.12.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 352/65
            
         ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
   της 23ης Δεκεμβρίου 2013
   για την ίδρυση του Εκτελεστικού Οργανισμού Καινοτομίας και Δικτύων και για την κατάργηση της απόφασης 2007/60/ΕΚ όπως τροποποιήθηκε με την Απόφαση 2008/593/ΕΚ
   (2013/801/ΕΕ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 58/2003 του Συμβουλίου, της 19ης Δεκεμβρίου 2002, περί θεσπίσεως του καταστατικού των εκτελεστικών οργανισμών που είναι επιφορτισμένοι με ορισμένα καθήκοντα σχετικά με τη διαχείριση κοινοτικών προγραμμάτων (1), και ιδίως το άρθρο 3,
   Εκτιμώντας τα ακόλουθα:
   
               (1)
            
            
               Ο κανονισμός (ΕΚ) αριθ. 58/2003 εξουσιοδοτεί την Επιτροπή να αναθέτει αρμοδιότητες στους εκτελεστικούς οργανισμούς για την εφαρμογή, εξ ονόματος και υπ’ ευθύνη της, ολόκληρου ή μέρους ενωσιακού προγράμματος ή έργου.
            
         
               (2)
            
            
               Στόχος της ανάθεσης στους εκτελεστικούς οργανισμούς καθηκόντων σχετικών με την υλοποίηση προγραμμάτων είναι να καθίσταται δυνατόν στην Επιτροπή να εστιάζει σε κύριες δραστηριότητες και καθήκοντά της που δεν είναι δυνατόν να ανατεθούν σε εξωτερικούς φορείς, χωρίς να απολέσει τον έλεγχο και την τελική ευθύνη για τις δράσεις που διαχειρίζονται οι εν λόγω εκτελεστικοί οργανισμοί.
            
         
               (3)
            
            
               Η ανάθεση καθηκόντων σε εκτελεστικό οργανισμό σχετικών με την υλοποίηση προγραμμάτων απαιτεί σαφή διαχωρισμό μεταξύ, αφενός, των φάσεων προγραμματισμού που συνεπάγονται μεγάλη διακριτική ευχέρεια επιλογών με βάση λόγους πολιτικής και υλοποιούνται από την Επιτροπή και, αφετέρου, της υλοποίησης του προγράμματος που πρέπει να ανατεθεί στον εκτελεστικό οργανισμό.
            
         
               (4)
            
            
               Με την απόφαση 2007/60/ΕΚ (2) η Επιτροπή ίδρυσε τον Εκτελεστικό Οργανισμό του Διευρωπαϊκού Δικτύου Μεταφορών και του ανέθεσε τη διαχείριση των κοινοτικών δράσεων στον τομέα του διευρωπαϊκού δικτύου μεταφορών.
            
         
               (5)
            
            
               Στη συνέχεια, με την απόφαση 2008/593/ΕΚ (3) η Επιτροπή παρέτεινε την περίοδο λειτουργίας του Εκτελεστικού Οργανισμού του Διευρωπαϊκού Δικτύου Μεταφορών και επαναπροσδιόρισε τους στόχους και τα καθήκοντά του, έτσι ώστε να καταστεί αρμόδιος και για την εφαρμογή της χρηματοδοτικής ενίσχυσης από τον προϋπολογισμό των διευρωπαϊκών δικτύων μεταφορών βάσει του πολυετούς χρηματοδοτικού πλαισίου 2007-2013.
            
         
               (6)
            
            
               Ο Εκτελεστικός Οργανισμός Διευρωπαϊκών Δικτύων Μεταφορών έχει αποδείξει ότι είναι καλά οργανωμένος και ότι εκτελεί αποτελεσματικά και αποδοτικά τα καθήκοντα που του ανατίθενται σύμφωνα με το νομικό πλαίσιο που διέπει τις δραστηριότητές του. Με βάση την ενδιάμεση αξιολόγησή του, ο Οργανισμός βαθμολογείται με υψηλούς δείκτες παραγωγικότητας και η τεχνική και χρηματοοικονομική διαχείρισή του είναι ικανοποιητική για τους ενδιαφερόμενους φορείς. Ο Οργανισμός έχει συμβάλει με επιτυχία στην υλοποίηση του προγράμματος των διευρωπαϊκών δικτύων μεταφορών και έχει επιτρέψει στην Επιτροπή να εστιάσει στη διαχείριση της οικείας πολιτικής και των θεσμικών της καθηκόντων και να τη βελτιώσει. Από την ενδιάμεση αξιολόγηση προέκυψε επίσης ότι ο Οργανισμός αποτελεί οικονομικά συμφερότερη επιλογή για τη διαχείριση του προγράμματος των διευρωπαϊκών δικτύων μεταφορών σε σύγκριση με το σενάριο της εσωτερικής διαχείρισης από την Επιτροπή. Η εξοικονόμηση πόρων από την ανάθεση των καθηκόντων στον Οργανισμό εκτιμώνται ότι θα ανέλθουν σε 8,66 εκατ. ευρώ περίπου κατά την περίοδο 2008 έως 2015.
            
         
               (7)
            
            
               Στην ανακοίνωσή της από 29 Ιουνίου 2011 με τίτλο «Προϋπολογισμός για την “Ευρώπη 2020” » (4), η Επιτροπή πρότεινε να χρησιμοποιηθεί η επιλογή της εκτενέστερης προσφυγής στους υφιστάμενους εκτελεστικούς οργανισμούς για την υλοποίηση των προγραμμάτων της Ένωσης βάσει του πολυετούς δημοσιονομικού πλαισίου 2014-2020.
            
         
               (8)
            
            
               Η ανάλυση κόστους-οφέλους που πραγματοποιήθηκε σύμφωνα με το άρθρο 3 παράγραφος 1 του κανονισμού (ΕΚ) αριθ. 58/2003 έδειξε ότι η ανάθεση στον Εκτελεστικό Οργανισμό Διευρωπαϊκών Δικτύων Μεταφορών της διαχείρισης τμημάτων του προγράμματος για τη Διευκόλυνση«Συνδέοντας την Ευρώπη» στους τομείς των μεταφορών, της ενέργειας και των τηλεπικοινωνιών (5), καθώς και τμημάτων έρευνας στους τομείς των μεταφορών και της ενέργειας βάσει του προγράμματος «Ορίζοντας 2020» (6), θα καθιστούσε δυνατή την αποτελεσματική υλοποίηση των εν λόγω προγραμμάτων με χαμηλότερο κόστος σε σύγκριση με την υλοποίηση από την Επιτροπή. Η εν λόγω ανάθεση της διαχείρισης προγράμματος στον Οργανισμό εκτιμάται ότι θα αποφέρει κέρδη λόγω αποτελεσματικότητας της τάξης των 54 εκατ. ευρώ κατά τη διάρκεια του πολυετούς δημοσιονομικού πλαισίου 2014-2020. Από την ανάλυση προέκυψε επίσης ότι από την κοινή διαχείριση έργων υποδομής και ερευνών στους τομείς των μεταφορών και της ενέργειας από τον ίδιο Οργανισμό θα προέκυπταν σημαντικές οικονομίες κλίμακας και συνέργειες μεταξύ των δύο δραστηριοτήτων. Η επέκταση της εντολής του Οργανισμού θα επιτρέψει στην Επιτροπή και στους ενδιαφερόμενους φορείς να αξιοποιήσουν την εμπειρογνωμοσύνη του Οργανισμού και την υψηλής ποιότητας διαχείριση προγραμμάτων και παροχή υπηρεσιών. Θα εξασφαλίσει επίσης επιχειρηματική συνέχεια για τους δικαιούχους του προγράμματος των διευρωπαϊκών δικτύων μεταφορών και υψηλή προβολή της Ένωσης ως φορέα προώθησης των προγραμμάτων που διαχειρίζεται ο Οργανισμός. Επιπλέον, από την ανάλυση προέκυψε ότι για τα προγράμματα των διευρωπαϊκών δικτύων μεταφορών (7) και Marco Polo (8) η επιστροφή σε διευθέτηση εσωτερικής διαχείρισης θα προκαλούσε διαταραχές και απώλειες αποτελεσματικότητας.
            
         
               (9)
            
            
               Προκειμένου να αποκτήσουν οι εκτελεστικοί οργανισμοί συνεκτική ταυτότητα, η Επιτροπή έχει, στο μέτρο του δυνατού, ομαδοποιήσει τις εργασίες ανά θεματικούς τομείς πολιτικής καθορίζοντας τις νέες εντολές τους.
            
         
               (10)
            
            
               Ο νέος Οργανισμός πρέπει να έχει διευρυμένη εντολή, η οποία να καλύπτει τη διαχείριση τμημάτων των ακόλουθων προγραμμάτων:
               
                           —
                        
                        
                           το νέο πρόγραμμα της Διευκόλυνσης «Συνδέοντας την Ευρώπη»· η διαχείριση του εν λόγω προγράμματος περιλαμβάνει την υλοποίηση τεχνικών έργων τα οποία δεν συνεπάγονται αποφάσεις πολιτικού χαρακτήρα, αλλά απαιτούν υψηλό επίπεδο τεχνικής και χρηματοοικονομικής εμπειρογνωμοσύνης σε όλη τη διάρκεια υλοποίησης του έργου,
                        
                     
                           —
                        
                        
                           τμήματα του Μέρους III Κοινωνικές προκλήσεις του ειδικού προγράμματος «Ορίζοντας 2020»· η διαχείριση του εν λόγω προγράμματος περιλαμβάνει την υλοποίηση τεχνικών έργων τα οποία δεν συνεπάγονται αποφάσεις πολιτικού χαρακτήρα, αλλά απαιτούν υψηλό επίπεδο τεχνικής και χρηματοοικονομικής εμπειρογνωμοσύνης σε όλη τη διάρκεια υλοποίησης του έργου,
                        
                     
                           —
                        
                        
                           τη συνέχιση του προγράμματος των διευρωπαϊκών δικτύων μεταφορών που έχει ήδη αναταθεί στον Εκτελεστικό Οργανισμό Διευρωπαϊκών Δικτύων Μεταφορών βάσει του πολυετούς δημοσιονομικού πλαισίου 2000-2006 (από το 2007) και του πολυετούς δημοσιονομικού πλαισίου 2007-2013· η διαχείριση του εν λόγω προγράμματος περιλαμβάνει την υλοποίηση τεχνικών έργων τα οποία δεν συνεπάγονται αποφάσεις πολιτικού χαρακτήρα, αλλά απαιτούν υψηλό επίπεδο τεχνικής και χρηματοοικονομικής εμπειρογνωμοσύνης σε όλη τη διάρκεια υλοποίησης του έργου,
                        
                     
                           —
                        
                        
                           τη συνέχιση του προγράμματος Marco Polo το οποίο βάσει του πολυετούς δημοσιονομικού πλαισίου 2007-2013 διαχειρίστηκε ο Εκτελεστικός Οργανισμός για την Ανταγωνιστικότητα και την Καινοτομία· η διαχείριση του εν λόγω προγράμματος περιλαμβάνει την υλοποίηση τεχνικών έργων τα οποία δεν συνεπάγονται αποφάσεις πολιτικού χαρακτήρα, αλλά απαιτούν υψηλό επίπεδο τεχνικής και χρηματοοικονομικής εμπειρογνωμοσύνης σε όλη τη διάρκεια υλοποίησης του έργου.
                        
                     
         
               (11)
            
            
               Προκειμένου να εξασφαλιστεί η συνεπής και έγκαιρη εφαρμογή της παρούσας απόφασης και των οικείων προγραμμάτων, απαιτείται να εξασφαλιστεί ότι ο Οργανισμός θα εξασκήσει τα καθήκοντά που συνδέονται με την εφαρμογή των εν λόγω προγραμμάτων με βάση τα προγράμματα αυτά και από την ημερομηνία έναρξης ισχύος τους.
            
         
               (12)
            
            
               Πρέπει να ιδρυθεί Εκτελεστικός Οργανισμός Καινοτομίας και Δικτύων. Ο εν λόγω οργανισμός θα αντικαταστήσει και θα διαδεχτεί τον Εκτελεστικό Οργανισμό Διευρωπαϊκών Δικτύων Μεταφορών που ιδρύθηκε με την απόφαση 2007/60/ΕΚ, όπως τροποποιήθηκε με την απόφαση 2008/593/ΕΚ. Πρέπει να λειτουργεί σύμφωνα με το γενικό καταστατικό που καθορίζεται στον κανονισμό (ΕΚ) αριθ. 58/2003.
            
         
               (13)
            
            
               Οι αποφάσεις 2007/60/ΕΚ και 2008/593/ΕΚ πρέπει, συνεπώς, να καταργηθούν και να θεσπιστούν μεταβατικές διατάξεις.
            
         
               (14)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής εκτελεστικών οργανισμών,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Ίδρυση
   Με την παρούσα ιδρύεται ο Εκτελεστικός Οργανισμός Καινοτομίας και Δικτύων (εφεξής «ο Οργανισμός») από την 1η Ιανουαρίου 2014 έως την 31η Δεκεμβρίου 2024.
   Το καταστατικό του Οργανισμού διέπεται από τον κανονισμό (ΕΚ) αριθ. 58/2003.
   Ο Οργανισμός αντικαθιστά και διαδέχεται τον Εκτελεστικό Οργανισμό που ιδρύθηκε με την απόφαση 2007/60/ΕΚ, όπως τροποποιήθηκε με την απόφαση 2008/593/ΕΚ.
   Άρθρο 2
   Τόπος εγκατάστασης
   Ο Οργανισμός εδρεύει στις Βρυξέλλες.
   Άρθρο 3
   Στόχοι και καθήκοντα
   1.   Ο Οργανισμός είναι υπεύθυνος για την υλοποίηση τμημάτων των ακόλουθων προγραμμάτων της Ένωσης:
   
               α)
            
            
               Διευκόλυνση «Συνδέοντας την Ευρώπη»·
            
         
               β)
            
            
               Μέρος III Κοινωνικές προκλήσεις του ειδικού προγράμματος «Ορίζοντας 2020».
            
         Η παρούσα παράγραφος ισχύει με βάση κάθε ένα από τα εν λόγω προγράμματα και από την ημερομηνία έναρξης ισχύος τους.
   2.   Με την παρούσα ανατίθεται στον Οργανισμό η υλοποίηση της συνέχισης των ακόλουθων προγραμμάτων:
   
               α)
            
            
               πρόγραμμα διευρωπαϊκών δικτύων μεταφορών·
            
         
               β)
            
            
               πρόγραμμα Marco Polo.
            
         3.   Ο Οργανισμός είναι αρμόδιος για τα ακόλουθα καθήκοντα που σχετίζονται με την υλοποίηση των τμημάτων των ενωσιακών προγραμμάτων που αναφέρονται στις παραγράφους 1 και 2:
   
               α)
            
            
               διαχείριση της υλοποίησης ορισμένων σταδίων των προγραμμάτων και ορισμένων φάσεων του κύκλου ζωής συγκεκριμένων έργων με βάση τα συναφή προγράμματα εργασιών που έχει εγκρίνει η Επιτροπή, εφόσον έχει εξουσιοδοτηθεί να το πράξει η Επιτροπή στη νομική πράξη εξουσιοδότησης·
            
         
               β)
            
            
               έγκριση των νομικών πράξεων για την εκτέλεση του προϋπολογισμού εσόδων και εξόδων και τη διενέργεια όλων των πράξεων που απαιτούνται για τη διαχείριση των προγραμμάτων, εφόσον έχει εξουσιοδοτηθεί να το πράξει η Επιτροπή στη νομική πράξη εξουσιοδότησης·
            
         
               γ)
            
            
               παροχή υποστήριξης στην υλοποίηση των προγραμμάτων, εφόσον έχει εξουσιοδοτηθεί να το πράξει η Επιτροπή στη νομική πράξη εξουσιοδότησης.
            
         Άρθρο 4
   Διάρκεια του διορισμού
   1.   Η θητεία των μελών της διευθύνουσας επιτροπής είναι διαρκείας δύο ετών.
   2.   Ο διευθυντής του Οργανισμού διορίζεται για περίοδο πέντε ετών.
   Άρθρο 5
   Έλεγχος και απολογισμός εκτέλεσης
   Ο Οργανισμός εποπτεύεται από την Επιτροπή και υποβάλλει τακτικά έκθεση προόδου σχετικά με την εφαρμογή των ενωσιακών προγραμμάτων ή τα τμήματά τους για τα οποία είναι αρμόδιος, σύμφωνα με τους κανόνες και με τη συχνότητα που καθορίζονται στην πράξη ανάθεσης αρμοδιοτήτων.
   Άρθρο 6
   Εκτέλεση του προϋπολογισμού λειτουργίας
   Ο Οργανισμός εκτελεί τον οικείο προϋπολογισμό λειτουργίας σύμφωνα με τις διατάξεις του κανονισμού (ΕΚ) αριθ. 1653/2004 της Επιτροπής (9).
   Άρθρο 7
   Κατάργηση και μεταβατικές διατάξεις
   1.   Η απόφαση 2007/60/ΕΚ, όπως τροποποιήθηκε με την απόφαση 2008/593/ΕΚ, καταργείται με ισχύ από την 1η Ιανουαρίου 2014. Οι παραπομπές στην καταργηθείσα απόφαση νοούνται ως παραπομπές στην παρούσα απόφαση.
   2.   Ο Οργανισμός θεωρείται ως νόμιμος διάδοχος του Εκτελεστικού Οργανισμού Διευρωπαϊκών Δικτύων Μεταφορών που ιδρύθηκε με την απόφαση 2007/60/ΕΚ όπως τροποποιήθηκε με την απόφαση 2008/593/ΕΚ.
   3.   Με την επιφύλαξη του άρθρου 28 παράγραφος 2, του άρθρου 29 παράγραφος 2, του άρθρου 30 και του άρθρου 31 παράγραφος 2 της απόφασης C(2013) 9235, η παρούσα απόφαση δεν θίγει τα δικαιώματα και τις υποχρεώσεις του προσωπικού που εργάζεται στον Οργανισμό, συμπεριλαμβανομένου του διευθυντή του.
   Άρθρο 8
   Έναρξη ισχύος
   Η παρούσα απόφαση αρχίζει να ισχύει την επόμενη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
   Εφαρμόζεται από την 1η Ιανουαρίου 2014.
   
      Βρυξέλλες, 23 Δεκεμβρίου 2013.
      
         
            Για την Επιτροπή
         
         
            Ο Πρόεδρος
         
         José Manuel BARROSO
      
   
   
      (1)  ΕΕ L 11 της 16.1.2003, σ. 1.
   
      (2)  Απόφαση 2007/60/ΕΚ της Επιτροπής, της 26ης Οκτωβρίου 2006, για την ίδρυση του εκτελεστικού οργανισμού του διευρωπαϊκού δικτύου μεταφορών κατ’ εφαρμογή του κανονισμού (ΕΚ) αριθ. 58/2003 του Συμβουλίου (ΕΕ L 32 της 6.2.2007, σ. 88).
   
      (3)  Απόφαση 2008/593/ΕΚ της Επιτροπής, της 11ης Ιουλίου 2008, περί τροποποίησης της απόφασης 2007/60/ΕΚ που αφορά την αλλαγή των καθηκόντων και της περιόδου λειτουργίας του εκτελεστικού οργανισμού διευρωπαϊκών δικτύων μεταφορών (ΕΕ L 190 της 18.7.2008, σ. 35).
   
      (4)  COM(2011) 500 τελικό.
   
      (5)  Κανονισμός (ΕΕ) αριθ. 1316/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, για τη σύσταση της Διευκόλυνσης «Συνδέοντας την Ευρώπη» (ΕΕ L 348 της 20.12.2013, σ. 129).
   
      (6)  Κανονισμός (ΕΕ) αριθ. 1291/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, για τη θέσπιση του προγράμματος-πλαισίου «Ορίζοντας 2020» για την έρευνα και την καινοτομία (2014-2020) (ΕΕ L 347 της 20.12.2013, σ. 104) και απόφαση 2013/743/ΕΕ του Συμβουλίου, της 3ης Δεκεμβρίου 2013, για τον καθορισμό του ειδικού προγράμματος υλοποίησης του προγράμματος Ορίζοντας 2020 – Το πρόγραμμα-πλαίσιο για την έρευνα και την καινοτομία (2014 – 2020) (ΕΕ L 347 της 20.12.2013, σ. 965).
   
      (7)  Κανονισμός (ΕΚ) αριθ. 680/2007 του Ευρωπαϊκού Κοινοβουλίου και του Συμβουλίου, της 20ής Ιουνίου 2007, για καθορισμό των γενικών κανόνων για τη χορήγηση κοινοτικής οικονομικής συνδρομής στον τομέα των διευρωπαϊκών δικτύων μεταφορών και ενέργειας (ΕΕ L 162 της 22.6.2007, σ. 1).
   
      (8)  Κανονισμός (ΕΚ) αριθ. 1692/2006 του Ευρωπαϊκού Κοινοβουλίου και του Συμβουλίου, της 24ης Οκτωβρίου 2006, σχετικά με τη θέσπιση του δευτέρου προγράμματος Marco Polo για τη χορήγηση κοινοτικής χρηματοδοτικής συνδρομής με σκοπό τη βελτίωση των περιβαλλοντικών επιδόσεων του συστήματος εμπορευματικών μεταφορών (Marco Polo II) (ΕΕ L 328 της 24.11.2006, σ. 1).
   
      (9)  Κανονισμός (ΕΚ) αριθ. 1653/2004 της Επιτροπής, της 21ης Σεπτεμβρίου 2004, για τη θέσπιση δημοσιονομικού κανονισμού-προτύπου των εκτελεστικών οργανισμών, κατ’ εφαρμογή του κανονισμού (ΕΚ) αριθ. 58/2003 του Συμβουλίου, περί θεσπίσεως του καταστατικού των εκτελεστικών οργανισμών που είναι επιφορτισμένοι με ορισμένα καθήκοντα σχετικά με τη διαχείριση κοινοτικών προγραμμάτων (ΕΕ L 297 της 22.9.2004, σ. 6).